Diari Oficial de la Generalitat Valenciana


Sumari del DOGV 4483, del 17-04-2003 (2003/4534)

ORDE d'11 d'abril de 2003, de la Conselleria d'Indústria, Comerç i Energia, sobre concessió d'ajudes en el marc del Pla d'Implantació d'Empreses en l'Exterior.
---------------------------------------------------------------------------------------------------------------------------------------------------------------

### Dades del document

Número de DOGV
:   4483

Data del DOGV
:   17-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/4534


Data del document
:   11-04-2003

Organisme emissor
:   Conselleria d'Indústria, Comerç i Energia

Tipus de document
:   Ordre

Anàlisi jurídica

 Descriptors 

:   * comerç exterior
    * ajuda a les empreses
    * ajuda pública
    * suport econòmic
    * petita i mitjana empresa

ORDE d'11 d'abril de 2003, de la Conselleria d'Indústria, Comerç i Energia, sobre concessió d'ajudes en el marc del Pla d'Implantació d'Empreses en l'Exterior. [2003/4534]
  
En el context actual de globalització de l'economia mundial, les empreses valencianes s'enfronten al repte de la internacionalització. La competitivitat de les empreses no pot basar-se exclusivament en l'activitat exportadora; és necessària una presència activa en els mercats de destinació dels seus productes.
  
La Generalitat Valenciana és conscient de la importància creixent que té el fenomen de la internacionalització de les empreses i de la repercussió econòmica sobre la creació d'ocupació i la millora de les condicions econòmiques, tant en el país de destinació de la implantació, com a la Comunitat Valenciana
  
El Pla d'Implantació d'Empreses en l'Exterior es configura com l'instrument apropiat de suport a les pimes valencianes, contribuint a mitjà termini, i en gran manera, a reduir part dels desavantatges estructurals que sofrix una regió objectiu 1 com la Comunitat Valenciana. Els sectors industrials més consolidats a la nostra Comunitat (calçat, joguet, moble, tèxtil, plàstic, components industrials i altres) són molt intensius en mà d'obra i, atesa la creixent competència d'altres països asiàtics, americans i africans, estan obligats necessàriament a escometre projectes d'inversió i deslocalització industrial fora de les nostres fronteres que els permeten subsistir orientant-se cap a la producció i els servicis de major valor tecnològic
  
Mitjançant Orde de 16 de juliol del 2001 es va establir el règim general de concessió d'ajudes a les pimes valencianes, en el marc del Pla d'Implantació d'Empreses en l'Exterior durant el període 2001-2006. No obstant això se n'ha considerat necessària la modificació amb la finalitat d'una major adaptació a la normativa europea.
  
La present orde també, de conformitat amb el que disposa l'article 47.4.a del Text Refós de la Llei d'Hisenda Pública de la Generalitat Valenciana, designa l'Institut Valencià de l'Exportació, IVEX, com a entitat col·laboradora que actua en nom i per compte de la Conselleria d'Indústria, Comerç i Energia.
  
Pel que s'ha exposat, i en virtut de les facultats que m'atorga l'article 35 de la Llei de Govern Valencià, en relació amb l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte
  
1. L'objecte de la present orde és establir el règim de concessió d'ajudes per a la implantació d'empreses valencianes en l'exterior durant el període 2001-2006, per a les accions que s'indicaran, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a cada exercici pressupostari.
  
2. Les ajudes que s'establixen en la present orde tenen la consideració de subvenció a fons perdut.
  
Article 2. Entitat col·laboradora
  
1. De conformitat amb el que establix l'article 47.4.a del Text Refós de la Llei d'Hisenda Pública de la Generalitat Valenciana, el lliurament i la distribució dels fons públics als beneficiaris correspondrà a l'Institut Valencià de l'Exportació, IVEX, SA, en els termes i en les condicions que es preveuen en la present orde.
  
2. L'Institut Valencià de l'Exportació, IVEX, SA, com a entitat col·laboradora, haurà de complir les obligacions que s'establixen en l'article 47.4.a del Text Refós de la Llei d'Hisenda Pública de la Generalitat Valenciana.
  
Article 3. Accions susceptibles de suport
  
1. Les accions realitzades per empreses valencianes vinculades a processos d'implantació i cooperació en l'estranger.
  
2. De conformitat amb el Reglament (CE) núm. 70/2001, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses, el present règim d'ajudes no serà aplicable a les accions enquadrades en els sectors de producció, transformació i comercialització de productes agrícoles i pesquers ni a les ajudes a activitats relacionades amb l'exportació, especialment les ajudes directament vinculades a les quantitats exportades, les ajudes a l'establiment i l'explotació d'una xarxa de distribució o les ajudes a altres despeses corrents vinculades a l'activitat exportadora.
  
Article 4. Beneficiaris de les ajudes
  
Podran ser beneficiaris de les ajudes totes les pimes industrials o de servicis amb seu social, delegació o establiment a la Comunitat Valenciana, segons la Recomanació 96/280/CE de la Comissió, de 3 d'abril de 1996, sobre definició de xicotetes i mitjanes empreses:
  
1. S'entendrà per xicotetes i mitjanes empreses, PIME, les empreses que:
  
- Ocupen menys de 250 persones.
  
- Tinguen un volum anual de negoci no superior a 40.958.550 d'euros o un balanç general anual que no excedisca de 80.928.905 d'euros.
  
- Icomplisquen el criteri d'independència, entenent per empreses independents aquelles en què el 25% o més del seu capital o dels seus drets de vot no pertanyen a una altra empresa o conjuntament a diverses empreses que no responguen a la definició de PIME o de xicoteta empresa, segons el cas.
  
2. S'entendrà per xicotetes empreses, les empreses que:
  
- Ocupen menys de 50 treballadors.
  
- Tinguen un volum anual de negoci no superior a 7.000.000 d'euros o un balanç general que no excedisca de 5.000.000 d'euros
  
- I complisquen el criteri d'independència anteriorment definit.
  
Article 5. Accions d'implantació i cooperació empresarial en l'exterior
  
1. Es consideraran accions d'implantació i cooperació empresarial les encaminades a processos específics d'implantació en l'exterior orientats al desenvolupament d'activitats industrials, de cooperació empresarial, transferència de tecnologia i intercanvi de coneixements.
  
2. Podran ser objecte d'ajuda les següents actuacions:
  
a) Servicis prestats per consultors externs relacionats amb la realització de l'estudi de viabilitat del projecte o amb despeses de primer establiment, vinculades a l'arrancada o posada en marxa del projecte, que es realitzen per primera vegada al començament de l'activitat. Estes despeses en cap cas estaran relacionades amb activitats permanents o periòdiques, ni estaran relacionades amb les despeses d'explotació normals de l'empresa ni tindran la consideració d'habituals o rutinàries, tal com establix l'article 5 del Reglament (CE) núm. 70/2001 de la Comissió de 12 de gener de 2001 relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses.
  
b) Despeses relacionades amb la primera participació o assistència en esdeveniments, fòrums i seminaris empresarials de cooperació.
  
c) Inversions materials, totes aquelles relatives a la inversió en terrenys, immobles, maquinària i equips; i inversions immaterials referides a l'adquisició de la tecnologia tal com establix l'article 4.5 del Reglament (CE) núm. 70/2001 de la Comissió de 12 de gener de 2001 relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses.
  
3. Les quanties de les ajudes en implantació en l'exterior seran les següents:
  
a) Servicis realitzats per consultors externs: fins un 50% màxim del cost de realització del pressupost aprovat.
  
b) Despeses relacionades amb la primera participació o assistència en esdeveniments, fòrums i seminaris empresarials de cooperació: fins un 50% màxim dels costos elegibles.
  
c) Inversions materials i immaterials associades al projecte: fins un 15% màxim dels costos elegibles, si es tracta d'una xicoteta empresa; i un 7,5% en el cas d'una mitjana empresa, tal com establix l'article 4.2, a) i b) del Reglament (CE) núm. 70/2001 de la Comissió de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses.
  
Article 6. Límits de l'ajuda
  
S'admetrà un màxim de dos projectes per empresa i any.
  
CAPÍTOL II
  
Procediment
  
Article 7. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde hauran d'adreçar-se a l'Institut Valencià de l'Exportació, IVEX, SA, i es presentaran en l'imprés normalitzat, en el Registre General de l'IVEX o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'assenyalen:
  
Els sol·licitants hauran de presentar la següent documentació:
  
a) Sol·licitud normalitzada, emplenada en imprés paper facilitat per l'IVEX, o bé a través dels impresos obtinguts mitjançant suport electrònic; en este cas es presentaran dues còpies de l'imprés.
  
b) Memòria tècnica del projecte d'acord amb el programa per al qual se sol·liciten ajudes, segons model facilitat per l'IVEX. En el supòsit d'inversions, programa d'actuació que garantisca l'execució en l'exercici per al qual es concedix la subvenció.
  
c) Còpia de la targeta d'identificació fiscal, o document nacional d'identitat si és empresari individual.
  
d) Còpia de l'últim rebut de l'impost sobre activitats econòmiques (IAE) i, si de cas hi manca, alta de l'impost.
  
e) Còpia del NIF i poder de representació, o document equivalent segons les prescripcions legals, del firmant de la sol·licitud, si és el cas.
  
f) Acreditació de la personalitat jurídica, mitjançant còpia del contracte/acta de constitució i estatuts vigents.
  
g) Documentació acreditativa de trobar-se al corrent de les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la validesa de la qual haurà d'estendre's al moment en què finalitze el termini de presentació de sol·licituds. En queden exempts els beneficiaris que reben una ajuda inferior o igual a 1.803,04 euros.
  
h) Declaració responsable acompanyada de la documentació laboral, comptable, fiscal i/o mercantil que acredite el compliment dels requisits establits en l'article 4.
  
i) Declaració responsable que acredite que la participació en fires i exposicions a què es referix l'article 5.2 b) s'efectua per primera vegada.
  
j) Declaració de sol·licitud o concessió d'altres ajudes per a la mateixa finalitat procedents de qualssevol altres administracions o ens públics o privats.
  
3. Les sol·licituds es presentaran amb anterioritat a la realització del projecte.
  
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds s'establirà mitjançant orde de la Conselleria d'Indústria, Comerç i Energia per a cada exercici pressupostari.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 8. Criteris d'avaluació de les sol·licituds
  
Per a la concessió de les ajudes previstes en la present orde, es valorarà especialment:
  
a) La qualitat del projecte, considerant-ne el grau de maduració i definició.
  
b) La viabilitat tècnica, econòmica i financera del projecte d'implantació.
  
c) La complexitat de l'acció que es realitzarà, tenint en compte el país de destinació elegit, el caràcter innovador i diversificador del projecte, i també l'impacte positiu que la implantació implica.
  
Article 9. Resolució de la concessió d'ajudes
  
1. L'IVEX podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. Després de l'informe previ de la comissió d'avaluació, el conseller d'Indústria, Comerç i Energia, a proposta de la Direcció General de l'IVEX, resoldrà l'adjudicació de les ajudes, mitjançant resolució o mitjançant la subscripció del corresponent conveni, en què fixarà expressament la quantia, i incorporarà, si és el cas, les condicions i obligacions a què haja d'ajustar-se el beneficiari.
  
Els convenis que comporten terminació convencional del procediment de concessió de l'ajuda s'ajustaran a les condicions i els requisits establits en les bases de la present orde.
  
La resolució dictada pel conseller d'Indústria, Comerç i Energia posarà fi a la via administrativa, i el seu contingut serà notificat de forma individualitzada a cada interessat.
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
  
4. El termini màxim per a dictar resolució i notificar-la als interessats serà de tres mesos, comptats a partir de l'acabament del termini de presentació de sol·licituds. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que en les corresponents convocatòries anuals s'hi establisca un termini menor.
  
Article 10. Resolució d'incidències
  
1. Correspondrà a la Direcció General de l'IVEX resoldre les incidències que es produïsquen amb posterioritat a la concessió de l'ajuda i en especial els supòsits de:
  
- Canvis de titularitat.
  
- Canvis d'ubicació.
  
- Modificacions en l'activitat.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de la liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 11. Control de les accions
  
1. L'IVEX realitzarà el control i seguiment dels projectes mitjançant les inspeccions que estime necessàries i emetrà certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida, sense perjudici de les que porten a terme, si és el cas, les unitats del Fons Europeu de Desenvolupament Regional.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
Article 12. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar-ne la realització en la forma fixada en la present orde.
  
b) Respondre de la veracitat dels documents aportats.
  
c) Sotmetre's a les actuacions de comprovació i verificació de l'activitat subvencionada efectuades per l'IVEX o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
d) Executar totes les mesures d'informació i publicitat que establisca la normativa europea respecte de les activitats en què intervinguen els fons estructurals o altres fons.
  
e) Complir totes altres obligacions que els conferisquen les lleis i qualsevol altra disposició en vigor.
  
Article 13. Liquidació de les ajudes
  
1. La liquidació de les ajudes s'efectuarà una vegada executat el projecte d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que establix el punt anterior, els beneficiaris, en el termini d'un mes des de l'execució del projecte, i en tot cas en la data màxima que s'indique en la corresponent convocatòria anual d'ajudes, i llevat que per circumstàncies concurrents s'assenyale un termini distint en la resolució de concessió de l'ajuda, hauran de presentar:
  
a) Documentació acreditativa de la despesa efectuada, expedida d'acord amb la normativa vigent.
  
b) Acreditació, si és el cas, del compliment de les obligacions i condicions que s'hagueren establit en la resolució de la concessió de l'ajuda.
  
3. No serà subvencionable l'impost sobre el valor afegit satisfet per l'adquisició de béns i servicis i, en general, qualsevol impost pagat pel beneficiari.
  
Article 14. Minoració i resolució de les ajudes
  
L'alteració d'alguna de les característiques del projecte aprovat, l'incompliment de condicions i terminis establits en la resolució, la no-execució parcial del projecte, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en conjunt excedisquen els límits establits, podrà originar-ne la minoració de la subvenció concedida.
  
L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 15. Acumulació d'ajudes
  
L'aplicació del present règim està supeditada a les normes sobre acumulació d'ajudes de distinta finalitat.
  
En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.
  
DISPOSICIONS ADDICIONALS
  
Primera
  
Les ajudes descrites tenen el finançament del Fons Europeu de Desenvolupament Regional (FEDER), a través del Programa Operatiu de la Comunitat Valenciana, així com d'altres possibles fons, i hi són d'aplicació les disposicions que els regulen.
  
La publicitat de les esmentades ajudes haurà de realitzar-se d'acord amb la normativa comunitària vigent en la matèria.
  
Segona
  
Per a l'exercici 2003, la concessió d'ajudes previstes en la present orde es finançarà a càrrec del Programa 622.10 i les línies de crèdit següents:
  
Capítol IV, línia T4625, import global màxim: 1.266.230 euros
  
Capítol VII, línia T4626, import global màxim: 450.940 euros
  
Tercera
  
Per als següents exercicis pressupostaris de vigència de la present orde, la Conselleria d'Indústria, Comerç i Energia farà públics les línies de crèdit i l'import global màxim destinat al finançament de les ajudes previstes en la present disposició, tot compliment el que disposa l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a cada exercici pressupostari.
  
Quarta
  
La concessió de les ajudes previstes en la present orde se sotmet al Reglament CE 70/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses.
  
Cinquena
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i sempre que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.
  
DISPOSICIÓ TRANSITÒRIA
  
Per a l'exercici 2003, el termini de presentació de sol·licituds serà fins al dia 27 de juny de 2003, inclusivament, i el termini per a dictar resolució i notificar al qual fa referència l'article 9.4 d'esta orde serà d'un mes, comptat a partir de l'acabament del termini de sol·licituds.
  
Així mateix, el termini de presentació de la justificació de l'ajuda a què fa referència l'article 13.2 de la present orde serà com a màxim fins al dia 20 de novembre de 2003.
  
DISPOSICIÓ DEROGATÒRIA
  
Queda derogada l'Orde de 16 de juliol de 2001, de la Conselleria d'Indústria i Comerç, sobre concessió d'ajudes en el marc del Pla d'Implantació d'Empreses en l'Exterior.
  
DISPOSICIÓ FINAL
  
La present orde entrarà en vigor el dia de la publicació en el Diari Oficial de la Generalitat Valenciana
  
València, 11 d'abril de 2003
  
El conseller d'Indústria, Comerç i Energia